CELEX: 62020TN0094
Language: et
Date: 2020-02-19 00:00:00
Title: Kohtuasi T-94/20: 19. veebruaril 2020 esitatud hagi – Campine ja Campine Recycling versus komisjon

27.4.2020   
            
            
               ET
            
            
               Euroopa Liidu Teataja
            
            
               C 137/52
            
         
      19. veebruaril 2020 esitatud hagi – Campine ja Campine Recycling versus komisjon
      (Kohtuasi T-94/20)
      (2020/C 137/83)
      Kohtumenetluse keel: inglise
      
         Pooled
      
      
         Hagejad: Campine (Beerse, Belgia), Campine Recycling (Beerse) (esindajad: advokaadid C. Verdonck, B. Gielen ja Q. Silvestre)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  mõista komisjonilt välja hüvitis, mis vastab Üldkohtu kohtuotsuse Campine (1) täitmiseks vastavale viivisele ajavahemiku jooksul, mis algas kuupäeval, kui Campine trahvi esialgselt tasus, kuni 11. detsembrini 2019. Viivisintress tuleks arvutada kohaldatava EKP refinantseerimismäära alusel, mida on suurendatud 3,5 protsendipunkti võrra, või teise võimalusena sellise määra alusel, mida kohus loeb sobivaks;
               
            
                  —
               
               
                  mõista komisjonilt välja viivis eelmises taandes mainitud summalt, st hüvitiselt, mis vastab trahvi tühistatud osalt kogunenud viivisele. Viivis tuleks arvutada kohaldatava EKP refinantseerimismäära alusel, mida on suurendatud 3,5 protsendipunkti võrra (mis arvutatakse 300 637,32 euro suuruse hüvitise pealt, mis vastab 28,83 eurole päevas), või teise võimalusena sellise määra alusel, mida kohus loeb sobivaks. See viivis tuleks arvutada perioodi kohta, mis algas kuupäeval, kui komisjon maksis tagasi põhisumma 11. detsembril 2019, või teise võimalusena kuupäeval, kui Üldkohus teeb siinses asjas otsuse, või kolmanda võimalusena kuupäeval, mida kohus loeb sobivaks;
               
            
                  —
               
               
                  teise võimalusena tühistada komisjoni 13. jaanuari 2020. aasta kiri või komisjoni 10. detsembri 2019. aasta e-kiri, milles komisjon keeldus maksmast hagejatele viivist pärast Üldkohtu otsust kohtuasjas T-240/17, ja mõista komisjonilt välja kahju vastavalt ELTL artiklile 340, või teise võimalusena võtta sobivad meetmed tagamaks Üldkohtu 7. novembri 2019. aasta kohtuotsuse terviklikku täitmist vastavalt ELTL artikli 266 lõike 1 nõuetele;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitavad hagejad kolm väidet.
      
                  1.
               
               
                  Esimene väide, et komisjon peaks maksma hüvitist ELTL artikli 266 lõike 2 ja ELTL artikli 340 lõike 2 alusel. Hagejad väidavad, et Üldkohtu kohtuotsuse Campine tagajärjel oli komisjonil ELTL artikli 266 lõike 1 kohaselt (nagu seda on tõlgendatud kohtupraktikas) kohustus selle kohtuotsuse täitmise meetmetena mitte üksnes maksta tagasi trahvi põhisumma, vaid maksta hüvitisena ka viivist standardmääras selle eest, et ta ei saa kasutada seda summat kõnealusel perioodil (st hagejate poolt trahvi esialgse tasumise ja komisjoni poolt trahvi tagasi maksmise vahel), ja et komisjonil ei olnud selles osas mingit kaalutlusõigust. Arvestades tühistava kohtuotsuse tagasiulatuvat mõju, peaks komisjon Üldkohtu kohtuotsuse Campine täitmiseks maksma hüvitist, mis vastab viivisele.
               
            
                  2.
               
               
                  Teine väide, et komisjon peaks tasutava hüvitise pealt viivist maksma. Hagejad väidavad, et restitutio in integrum põhimõte nõuab, et komisjon maksab viivist hüvitise pealt, mis vastas trahvi tühistatud osalt kogunenud viivisele.
               
            
                  3.
               
               
                  Kolmas väide, et komisjoni 13. jaanuari 2020. aasta kiri või teise võimalusena komisjoni 10. detsembri 2019. aasta e-kiri, milles komisjon keeldus viiviseid maksmast, on õigusvastased ja tuleks seetõttu tühistada. Hagejad väidavad, et need aktid on õigusvastased, kuna need rikuvad ELTL artikli 266 lõiget 1 ja artikli 296 lõiget 1.
               
            
         (1)  7. novembri 2019. aasta kohtuotsus Campine ja Campine Recycling vs. komisjon, T-240/17 (ECLI:EU:T:2019:778).